Rûsya Qebûl Nake Hêzên Bîyanî Herine Sûrîyê
Wezîrê Derve yê Rûsya ti kes hêzê dijî Sûrîyê bi kar bîne, dê ew ne bê destûra Civata Tenahiyê ya NY be.
Rûsya eşkere dike ew qet nahêle ku hêzên biyanî derbasî Sûrîyê bibin. Ev daxuyanî hate dan di demekê de ku Civata Ewlehîyê ya Neteweyên Yekbûyî (NY) behsa çawanîya rawestandina xwînrijandinê dike. Xwepêşandanên dijî Serokê Sûrî Esed berî deh mehan destpê kiribû. Wezîrê Derve yê Rûsya Sergi Lavrov roja Çarşemê got eger ti kes hêzê dijî Sûrîyê bikar bîne, dê ew ne bê destûra Civata Ewlehîyê ya Yekbûyî be. Şiroveyên Wezîrê Rûsî hatine dan, rojekê piştî ku diplomatên bilind yên Civata Ewlehîyê ya NY kombûn bi mebesta behskirina pêşnîyareke çareserîyê ya Rûsî ku hatibû serast kirin. Pêşnîyar dibêje, hikûmet û rikaberî bi hevre berpirsîya tundî û tûjîyê hildigrin. Fransa, Brîtanya û Amerîka doza şermezarkirineke xurtir li dijî Sûrîyê dikin, lê Rûsya û Çîn van daxwazan bi rêya mafê veto bêkêr dikin. Rûsya weke hevalbendeke dem-dirêj ya Sûrîyê tê nasîn. Roja Sêşemê, Sûrîyê pêşnîyareke Qeterî red kir. Pêşnîyar dibêje, dive hêzên leşkerî yên Ereb derbasî Sûrîyê bibin da ku dawî li tund û tûjîyê bînin. Sûrîye dibêje bizaveke wisa dê rewşê xirabtir bike û derî li ber destkarîyeke bîyanî veke. Mîrê Qeterî Sêx Hemed Bîn Xelîfe El Thanî hefteya borî pêşnîyara şandina hêzên Ereb kir ku, li gorî wî, hewce bû rawestandina kuştinê. Serokê Amerîka Barack Obama roja Sêşemê tepeserkirina berdewam ya Sûrîyê ser xwepêşanderan şermezar kir û ew tundî û tûjî weke tiştekî "ne qebûlkirî” binav kir. Birêz Obama soz da ku bizavên navneteweyî zêdetir bike daku Esed mecbûr bike ku dest ji kar berde. Komîteya Kordînîsyona Navxweyî, ku li Sûrîyê dimîne, got hêzên ewlekarîyê yên Esed roja Sêşemê 30 kes bi kêmî kûştin ku 19 ji wan ji Bajarê Himusê bûn.